ኢትዮጵያ ለዴሞክራሲ መጎልብት ትኩረት ሰጥታ እየሰራች ነው-ጠ/ሚ ኃይለማሪያም
አዲስ አበባ ፣ ሐምሌ 11 ፣ 2005 (ዋኢማ) – የዴሞክራሲ ጉዳይ ሁሌም ቅድሚያ የሚሰጠው ጉዳይ መሆኑን ጠቅላይ ሚኒስትር ኃይለማርያም ደሳለኝ ተናገሩ፡፡ጠቅላይ ሚኒስትሩ በአውሮፓ ፓርላማ የሰብዓዊ መብት ኮሚቴ አባላትን በፅህፈት ቤታቸው ተቀብለው አነጋግረዋል፡፡ሁለቱ ወገኖች በኢትዮጵያ ስላለው ሰብዓዊ መብት አያያዝ፣ የበጎ አድራጎት ድርጅቶች ተሳትፎና በሌሎች ጉዳዮች ዙሪያም መክረዋል፡፡በአውሮፓ ፓርላማ የሰብዓዊ መብት ኮሚቴ ሰብሳቢ ባርባራ ሎፒቢሄሌር ኢትዮጵያ በሰብአዊ መብት ጉዳይ ላይ ይበልጥ ትኩረት ሰጥታ መስራት አለባት ብለዋል፡፡ጠቅላይ ሚኒስትር ኃይለማርያም ደሳለኝ በበኩላቸው በኢትዮጵያ የዴሞክራሲ ጉዳይ የህልውና ጉዳይ መሆኑን ገልፀው በሀገሪቱ የሚሳተፉ የበጎ አድራጎት ድርጅቶችና ማህበራት በህዝብ ስም የሚያመጡትን ገንዘብ ለታለመለት አላማ ማዋላቸውን ሀገሪቱ ትከታተላለች ብለዋል፡እንደ ኢሬቴድ ዘገባ በጎ አድራጎት ድርጅቶች  የገቡበትን አላማ ሽፋን በማድረግ ድብቅ የፖለቲካ ተልዕኳቸውን እንዲያራምዱ  ኢትዮጵያ እንደማትፈቅድም ጠቅላይ ሚኒስትሩ ለልዑካኑ አስረድተዋቸዋል፡፡